Tugsaak teen dokter wat aborsie glo afraai wéér uitgestelDr. Jacques de Vos. Die organisasie Dokters vir Lewe Internasionaal sê hy is teleurgesteld in die soveelste vertraging in die Raad vir Gesondheidsberoepe (RGB) se verhoor van dr. Jacques de Vos (32). Die RGB kla De Vos van onetiese gedrag aan, nadat hy ŉ swanger ma meegedeel het dat haar ongebore baba ŉ mens is. Die saak teen hom sloer al jare lank. Dit moes aanvanklik op 3 en 4 Oktober in Kaapstad hervat word, maar is nou wéér uitgestel – dié keer omdat die RGB versuim het om sekere dokumente aan De Vos se regspan te voorsien. Die dokumente is oorspronklik in Junie verlede jaar al aangevra. Martus de Wet, De Vos se prokureur, het gesê sy kliënt moes aanvanklik in Augustus verlede jaar voor die tugkomitee verskyn het. Nadat sy regspan meer besonderhede oor die omvang van die klagte teen hom gevra het, is dit egter laat vaar. Hy is daarna weer aangekla, maar die aanklagte is kort voor die verhoor sou begin, verander en met nuwe aanklagte vervang. De Vos was ’n intern by 2 Militêre Hospitaal in Kaapstad toe die hospitaal hom geskors het van sy ginekologie-rotasie omdat hy aan swanger ma’s gesê het dat hul ongebore babas mense is. “Dit was volgens hulle nie ’n bewysgebaseerde medisyne nie. Gevolglik het die hospitaal, ná voltooiing van sy huisdokterskap in Junie 2017, geweier om hom af te teken, wat hom effektief belet om voort te gaan met sy loopbaan as mediese dokter,” het De Wet Maandag in ŉ verklaring gesê. Sy regspan voer aan De Vos word gestraf selfs voor sy verhoor begin. Die verhoor is nou na 28 Oktober uitgestel. Verskeie mediese kenners sal na verwagting tydens die verhoor getuig.